Adze biara a Ɔdomankoma bɔe biara wɔ ne siantsir a ɔnam do ma wɔbɔe. Dɛm ndzɛmba yi bi tse abo, ndua, nsu, abotan na pii a ɔkeka ho. Dɛtse so yɛ adze kor so a ɔka Nyame n’abɔdze a no ho hia araa yie. Dɛtse gu mu ahorow pii. Yɛwɔ dɛtse kɔkɔɔ, tuntum, fitaa na dza ɔkeka ho. Iyinom mu biara wɔ adze pɔtsee a wotum dze yɛ ma odzi mu.
Akyerɛw yi bɔhwɛ ndzɛmba ahorow a yetum dze dɛtse kɔkɔɔ na tuntum yɛ wɔ hɛn daadaa asetsena mu. Ndzɛmba ahorow pii na wɔdze dɛtse yɛ. Hɔn mu piinara na odzidzi do yi.
Dza a odzi kan nye posi anaa ayewa dɛ mbrɛ hɛn nuanom Esuantsefo frɛ no no. Nkaa no nna nkyɛ hɛn nanaanom dze ahataw na kubebon na wɔdze dzi hɔn dwuma pii nkankanara nye hɔn edzidzisɛm mu. Hɛn nanaanom nam hɔn suahu na hɔn nyimdzii do dze dɛtse wen posi anaa ayewa a ndɛ yi no ho dwumadzi abɛgye ntsin na atahye ɔman Ghana na wiadze n’afɛnandze nyinara mu.
Ndɛ yi sɛ ekɔ efiefie na mbeambea wɔtɔn edziban ahorow pii a ibohu bi wɔ hɔ. Yetum so dze yɛ ehina a yɛdze nsu gu mu nom. Nnyɛ iyi nko, yetum so dze yɛ kutu dze noa edur nom. Mpanyimfo kyerɛ dɛ edur a yɛnoa no wɔ kutu mu no ye na ɔboa nyimpa n’apɔwmudzen papaapa.
Ɔtɔ do boi, yetum dze dɛtse yɛ ndzɛmba a yedzidzi na yɛnom mu. No mu bi nye prɛtse, kɔɔpoo, kyɛnsen a ɔwɔ ebuado anaa tsir. Neyɛ mu no, wɔdze fa akwan horow pii mu ma sɛ yɛdze dzi dwuma a ɔnnkɛfa ɔhaw mmbrɛ hɛn.
Sɛ yɛkɔ efiefie mu, edzesuabea ahorow, edwumakuw ahorow na mbeambea pii a, ɔno na nkorɔfo dze nhyiren sisi mu dze siesie hɔ ma ɔyɛ ƒɛw.
Sɛ yɛkɔ Aborɔkyirman na Ebibirman nkaa no mu a, adan ahorow pii na wɔdze dɛtse kɔkɔɔ atwa bolɔge esisi. Bi no mfonyi na ɔwɔ ase ha yi. Nkorɔfo kyerɛ dɛ sɛ yɛdze dɛtse kɔkɔɔ yi twa bolɔge si dan a, ɔma dan no no mu yɛ win na afei so ɔma dan no yɛ fɛw. Ndɛ ber yi mpo dze, nyimpa dodowara na wɔatsew hɔn ho egu mu dze risisi adan.
Ber a nna abaefor mfir a wɔdze noa edziban mmbae no, nna dɛtse kɔkɔɔ na hɛn nanaanom dze yɛ mbukyia noa do edziban ma ebusua mu no nyinara dzi.
Ɔnnso hɔ ara, yetum so dze dɛtse yɛ ohonyi a nkorɔfo dze siesie hɔn efiefie, edwuma na adezsuabea mu na nkankanara bea hotɛl anaa bea a nkorɔfo da anaa wɔkɛgye hɔn enyi.
Ndzɛmba ahorow pii na wɔdze dɛtse yɛ. Iyi ntsi, to w’enyi hwɛ wo mantamu na hwɛ ndzɛmba ahorow pii a wɔdze dɛtse ayɛ na nye me nkyɛ.
